Document ID: 32012R0277
Publication Date: 2012-03-28

Title and Content:
NARIADENIE KOMISIE (EÚ) č. 277/2012
z 28. marca 2012,
ktorým sa menia a dopĺňajú prílohy I a II k smernici Európskeho parlamentu a Rady 2002/32/ES, pokiaľ ide o najvyššie prípustné obsahy a aktívnu prahovú koncentráciu dioxínov a polychlórovaných bifenylov
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2002/32/ES zo 7. mája 2002 o nežiaducich látkach v krmivách pre zvieratá (1), a najmä na jej článok 8 ods. 1,
keďže:
(1)
V smernici 2002/32/ES sa stanovuje, že používanie produktov určených na výživu zvierat, v ktorých obsah nežiaducich látok prekračuje najvyššie prípustné obsahy stanovené v prílohe I k uvedenej smernici, je zakázané. V jej prílohe II sa stanovuje aktívna prahová koncentrácia, pri prekročení ktorej sa v prípade zvýšených obsahov takýchto látok vykonávajú zisťovania.
(2)
Dioxíny uvedené v tomto nariadení zahŕňajú skupinu 75 kongenérov polychlórovaných dibenzo-para-dioxínov (PCDD) a 135 kongenérov polychlórovaných dibenzofuránov (PCDF), z ktorých 17 je toxikologicky významných. Polychlórované bifenyly (PCB) predstavujú skupinu 209 rôznych kongenérov, ktoré možno rozdeliť do dvoch skupín podľa ich toxikologických vlastností: 12 kongenérov preukazuje podobné toxikologické vlastnosti ako majú dioxíny, a preto sa často označujú ako PCB podobné dioxínom (DL-PCB). Ostatné PCB nepreukazujú toxicitu podobnú dioxínom, ale majú odlišný toxikologický profil.
(3)
Každý z kongenérov dioxínov alebo PCB podobných dioxínom, ktoré sú toxikologicky významné, preukazuje odlišný stupeň toxicity. Aby bolo možné sčítať toxicitu týchto rozličných kongenérov, zaviedla sa koncepcia faktorov toxickej ekvivalencie (TEF), ktorá má uľahčiť hodnotenie rizika a regulačnú kontrolu. To znamená, že analytické výsledky týkajúce sa kongenérov všetkých jednotlivých dioxínov a PCB podobných dioxínom, ktoré sú toxikologicky významné, sa vyjadrujú kvantifikovateľnou jednotkou, a to ekvivalentom toxicity TCDD (TEQ).
(4)
Pokiaľ ide o dioxíny a PCB podobné dioxínom, Svetová zdravotnícka organizácia (WHO) navrhla v roku 2005 nové hodnoty faktorov toxickej ekvivalencie v porovnaní s hodnotami, ktoré WHO stanovila v roku 1998. Na žiadosť Komisie vydal Európsky úrad pre bezpečnosť potravín (EFSA) vedeckú správu „Výsledky monitorovania hodnôt dioxínov v potravinách a krmivách (Results of the monitoring of dioxin levels in food and feed)“ (2), v ktorej sa zohľadňujú tieto nové hodnoty navrhnuté WHO a posledné informácie zozbierané v Komisii. Vzhľadom na uvedenú správu je vhodné upraviť najvyššie prípustné obsahy a prahové hodnoty pre dioxíny a PCB podobné dioxínom.
(5)
Pokiaľ ide o PCB podobné dioxínom, EFSA prijal na žiadosť Komisie stanovisko k PCB, ktoré nie sú podobné dioxínom, v súvislosti s ich prítomnosťou v krmivách a potravinách (3).
(6)
Polychlórované bifenyly (PCB) zahŕňajú skupinu 209 rôznych kongenérov PCB. Suma šiestich indikátorových kongenérov PCB (PCB 28, 52, 101, 138, 153 a 180) zahŕňa asi polovicu celkového množstva PCB, ktoré nie sú podobné dioxínom (NDL-PCB) prítomných v potravinách a krmivách. EFSA považoval sumu šiestich indikátorových PCB za vhodný ukazovateľ výskytu a ľudskej expozície účinkom NDL-PCB. Okrem toho vykonávať zakaždým analýzu všetkých 209 kongenérov PCB je nepraktické, veľmi nákladné a pre presadzovanie právnych predpisov nemá žiaden prínos. Preto je vhodné stanoviť najvyššie prípustné obsahy ako sumu uvedených 6 PCB.
(7)
Najvyššie prípustné obsahy pre PCB, ktoré nie sú podobné dioxínom, boli stanovené vzhľadom na aktuálne údaje o výskyte. Aktuálne údaje o výskyte sú zhrnuté vo vedeckej správe EFSA pod názvom „Results of the monitoring of non dioxin-like PCBs in food and feed (Výsledky monitorovania PCB, ktoré nie sú podobné dioxínom v potravinách a krmivách)“ (4). Hoci je možné dosiahnuť nižšiu medzu stanoviteľnosti (limit of quantification, LOQ), možno pozorovať, že značný počet úradných kontrolných laboratórií uplatňuje LOQ na úrovni 0,5 ng/kg produktu alebo dokonca 1 ng/kg produktu. Vyjadrenie analytického výsledku ako hornej hranice by v niektorých prípadoch už viedlo k obsahu blízkemu maximálnemu prípustnému obsahu, aj keď by neboli kvantifikované žiadne PCB. Takisto sa skonštatovalo, že pri určitých kategóriách potravín neboli údaje veľmi obsiahle. Preto by bolo vhodné o tri roky preskúmať maximálne prípustné obsahy na základe rozsiahlejšej databázy získanej pomocou metódy analýzy s dostatočnou citlivosťou na kvantifikáciu nízkych obsahov.
(8)
Preklenovacie štúdie naznačujú, že prítomnosť dioxínov, PCB podobných dioxínom a PCB, ktoré nie sú podobné dioxínom, v potravinách s maximálnymi prípustnými obsahmi stanovenými v prílohe I k smernici 2002/32/ES môžu v potravinách živočíšneho pôvodu v niektorých prípadoch viesť k prekročeniu platných maximálnych prípustných obsahov stanovených nariadením Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (5). Nie je však možné stanoviť maximálne prípustné obsahy s ohľadom na citlivosť súčasných dostupných metód analýzy a skutočnosť, že maximálne prípustné obsahy sú stanovené ako horné hranice. Okrem toho vo väčšine prípadov nie je pravdepodobné, že by bolo zviera dlhodobo vystavené krmivu, ktoré spĺňa požiadavky, no jeho obsah dioxínov a/alebo PCB predstavuje maximálny prípustný obsah, alebo sa mu približuje.
(9)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy I a II k smernici 2002/32/ES sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od dátumu nadobudnutia účinnosti.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. marca 2012

Classification:
Level 1 Topics: 100149
100147
100155
100156
Level 2 Topics: 100215
100250
100196
100244
Level 3 Topics: 13
1277
2479
2090
1268
All Topics: 1224
1442
192
3135
5451